MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, tredje led vedrørende Rådets fælles holdning med henblik på vedtagelse af Europa-Parlamentets og Rådets forordning om et fællesskabsprogram for energieffektivitetsmærkning af kontor- og kommunikationsudstyr

1. Baggrund

Den 28. januar 2000 vedtog Kommissionen et forslag til Europa-Parlamentets og Rådets forordning om et fællesskabsprogram for energieffektivitets mærkning af kontor- og kommunikationsudstyr [1] (KOM(2000) 18 endelig - 2000/0033(COD).

[1] EFT C 150 E af 30.5.2000, s. 73-78.

Dette forslag fra Kommissionen blev fremsendt til Europa-Parlamentet og Rådet den 28. januar 2000.

Europa-Parlamentet afgav ved førstebehandlingen den 1. februar 2001 udtalelse, hvori det fremsatte 15 ændringsforslag. Kommissionen accepterede alle ændringsforslag i princippet [2].

[2] A5-0006/2001.

Kommissionens ændrede forslag blev fremsendt til Europa-Parlamentet og Rådet den 20. marts 2001 [3].

[3] KOM (2001) 142.

Rådet nåede til politisk enighed om forslaget den 30. maj 2000, og den 29. maj 2001 blev den fælles holdning enstemmigt vedtaget; denne meddelelse drejer sig om den pågældende fælles holdning.

2. Udgangspunkt og målsætninger for Kommissionens forslag

Hensigten med forslaget er at gennemføre aftalen mellem USA og EU om koordinering af mærkningsprogrammer for kontorudstyr (Energy Star-aftalen) og at indføre et frivilligt EU-program for energimærkning ("Energy Star-programmet"). Hovedformålet er at fastsætte generelle regler og procedurer for EU's Energy Star- mærkningsprogram. Tiltaget vil medføre betydelige elektricitetsbesparelser for kontorudstyr og dermed bidrage til at nå EU's mål for reduktion af CO2-emissioner. Dette er nødvendigt for gennemførelsen af Energy Star-aftalen, som vil lette handel mellem EU of USA.

Forslaget skal navnlig sikre, at procedurerne for revision af de tekniske specifikationer under Energy Star-programmet bliver effektive og gennemskuelige, ved at der oprettes et teknisk organ, EU-rådet for Energy Star-programmet, der skal bistå Kommissionen i forbindelse med revisionen af de tekniske specifikationer. Desuden er det nødvendigt at sikre, at Energy Star-logoet anvendes korrekt, at man undgår misbrug, og at der er sammenhæng mellem EU-programmet og andre energimærkningsordninger i medlemsstaterne.

Forslaget er baseret på artikel 95, da forordningen vil bidrage til harmonisering af energieffektivitetsmærkningen af kontorudstyr og dermed modvirke potentielle hindringer for det indre marked. Artikel 95 er retsgrundlaget for alle EU's initiativer vedrørende handelsvarers energieffektivitet.

3. Bemærkninger til den fælles holdning

Rådets fælles holdning ligger ganske tæt op ad Kommissionens ændrede forslag. Kommissionen accepterede alle Europa-Parlamentets ændringsforslag i princippet. Den fælles holdning gengiver også ideen og tankegangen bag Europa-Parlamentets ændringsforslag, bortset fra et mindre ændringsforslag.

4. Konklusion

Der er bred overensstemmelse mellem Kommissionens ændrede forslag og den fælles holdning. Konklusionen er derfor, at Kommissionen i det væsentlige støtter den fælles holdning. Kommissionen kan dog ikke tilslutte sig Rådets forsalg om at ændre retsgrundlaget. Efter Kommissionens opfattelse er det korrekte retsgrundlag artikel 95, der anvendes ved alle energieffektivitetsinitiativer vedrørende handelsvarer. Alle sådanne initiativer, herunder det aktuelle forordningsforslag, har som hovedformål at harmonisere mærkning og effektivitetskrav på EU-plan og derved modvirke potentielle handelshindringer.

5. Kommissionens erklæring til protokollen

Kommissionen anmodede om at få følgende erklæring optaget i protokollen i forbindelse med vedtagelsen af den fælles holdning:

"Kommissionen mærker sig Rådets enstemmige enighed med henblik på vedtagelse af en fælles holdning. Den beklager dog, at Rådet har valgt EF-traktatens artikel 175, stk. 1, som retsgrundlag og ikke Kommissionens forslag om artikel 95, der efter Kommissionens mening var det mest hensigtsmæssige grundlag. Kommissionen mener, at Rådets valg ikke bør danne præcedens."